b'\n_START_ARTICLE_\nScala (K\xc3\xb8benhavn)\n_START_SECTION_\nForhistorie\n_START_PARAGRAPH_\nDen f\xc3\xb8rste bygning p\xc3\xa5 grunden blev opf\xc3\xb8rt 1881 p\xc3\xa5 det dav\xc3\xa6rende voldterr\xc3\xa6n og husede blandt andet National Scala frem til 1957, hvor den blev nedrevet og erstattet af en ny bygning af jernbeton, hvor stormagasinet Anva flyttede ind. Anva lukkede i 1987 og blev solgt til selskabet Scala, som var ejet af J\xc3\xb8rgen Strecker, Ole Strecker, Kai Ginsborg og Bent Fabricius-Bjerre.\n_START_SECTION_\nScala-perioden\n_START_PARAGRAPH_\nI 1988-1989 blev bygningen ombygget af arkitekten, professor Mogens Breyen og blev til Scala med butikker, restauranter, fitnesscenter, biograf og et diskotek i k\xc3\xa6lderen med plads til 1.000 mennesker. Bygningen blev i 1989 pr\xc3\xa6mieret af K\xc3\xb8benhavns Kommune, og i 1991 blev den del af Axeltorv, som bygningen ligger ud for, forsynet med skulpturgruppen Zodiac, udf\xc3\xb8rt af billedhuggeren Mogens M\xc3\xb8ller i samarbejde med Scalas arkitekt, Mogens Breyen. B\xc3\xa5de bygningen og skulpturerne er eksempler p\xc3\xa5 postmodernisme. I 2001 blev de \xc3\xb8verste etager lukket, og der var planer om at bygge dem om til hotel.\n_START_SECTION_\nCenterplan-perioden\n_START_PARAGRAPH_\nEfter en r\xc3\xa6kke turbulente \xc3\xa5r med skiftende ejere og konkurser erhvervede det k\xc3\xb8benhavnske ejendomsselskab Centerplan i starten af 2006 Scala-bygningen og gennemf\xc3\xb8rte p\xc3\xa5 f\xc3\xa5 m\xc3\xa5neder en total genudlejning af huset. I juni 2007 offentliggjorde Centerplan de f\xc3\xb8rste visioner for et fremtidigt Scala i form af tre projektforslag, udf\xc3\xb8rt af Henning Larsens Tegnestue, Schmidt Hammer Lassen og Bjarke Ingels Group. Alle tre forslag lagde op til en betydelig h\xc3\xb8jere bygning p\xc3\xa5 stedet. Mest markant var Schmidt Hammer Lassens X-ing Towers, best\xc3\xa5ende af to krydsende t\xc3\xa5rnbygninger, og Bjarke Ingels Groups trappeformede og vredne h\xc3\xb8jhus, som udvider det offentlige byrum fra Axeltorv op ad bygningen til h\xc3\xb8jtliggende, offentlige pladser i niveau med byens gamle tagkote. BIG\'s forslag var i \xc3\xb8vrigt navngivet "Scala", der betyder trappe p\xc3\xa5 latin. Centerplan gik imidlertid konkurs i 2008, og de ambiti\xc3\xb8se byggeplaner blev opgivet.'